b"\n_START_ARTICLE_\nEdmond Nicolau\n_START_SECTION_\nVia\xc8\x9ba\n_START_PARAGRAPH_\nN\xc4\x83scut la Br\xc4\x83ila \xc3\xaen anul 1922, Nicolau a dovedit din copil\xc4\x83rie \xc3\xaenclina\xc8\x9bii pentru electronic\xc4\x83. Dup\xc4\x83 \xc8\x99coala elementar\xc4\x83, el a urmat cursurile Liceului Nicolae B\xc4\x83lcescu din ora\xc8\x99ul natal, absolvind bacalaureatul \xc3\xaen anul 1941. \xc3\x8en continuare a studiat la facultatea de telecomunica\xc8\x9bii a Politehnicii din Bucure\xc8\x99ti, la sec\xc8\x9bia de radio, pe care a terminat-o \xc3\xaen 1945 cu titlul de inginer \xc3\xaen radiocomunica\xc8\x9bii. Ulterior a fost cooptat \xc3\xaen corpul didactic al Institutului Politehnic din Bucure\xc8\x99ti, unde a predat \xc3\xaen cursul anilor M\xc4\x83suri electrice \xc8\x99i electronice, Antene \xc8\x99i propagare, Re\xc8\x9bele neuronale etc. \xc3\x8en 1961 a ocupat postul de profesor universitar la Institutul Politehnic._NEWLINE_La sf\xc3\xa2r\xc8\x99itul anilor '60 a reu\xc8\x99it s\xc4\x83 impun\xc4\x83 crearea Facult\xc4\x83\xc8\x9bii de cibernetic\xc4\x83 economic\xc4\x83 \xc3\xaen cadrul Academiei de Studii Economice (ASE), al c\xc4\x83rei prim decan a devenit._NEWLINE_Dup\xc4\x83 ce, \xc3\xaentre timp, a f\xc4\x83cut studii de matematic\xc4\x83 \xc8\x99i de filozofie, \xc3\xaen anul 1969 Edmond Nicolau a sus\xc8\x9binut teza de doctorat intitulat\xc4\x83 \xe2\x80\x9eSinteza sistemelor radiante\xe2\x80\x9d, primind titlul de doctor inginer._NEWLINE_\xc3\x8entre anii 1966-1968, Edmond Nicolau a fost primul director al Centrului de calcul al Academiei de Studii Economice._NEWLINE_Unele studii de cibernetic\xc4\x83, publicate \xc3\xaempreun\xc4\x83 cu profesorul Constantin B\xc4\x83l\xc4\x83ceanu-Stolnici, au avut ecou \xc3\xaen mediile \xc8\x99tiin\xc8\x9bifice interna\xc8\x9bionale. \xc3\x8en studiile sale a \xc3\xaembinat \xc8\x99tiin\xc8\x9bele exacte cu cercetarea vie\xc8\x9bii. A realizat modele cibernetice ale sistemului nervos (neurocibernetic\xc4\x83). De asemenea, a fost promotorul ciberneticii medicale, fiind unul dintre fondatorii Societ\xc4\x83\xc8\x9bii Rom\xc3\xa2ne de Re\xc8\x9bele Neuronale(1987). A f\xc4\x83cut studii \xc3\xaen domeniul inteligen\xc8\x9bei artificiale (limbaje naturale)._NEWLINE_A avut cercet\xc4\x83ri \xc8\x99i a publicat lucr\xc4\x83ri \xc3\xaen domeniul antenelor, propag\xc4\x83rii undelor electromagnetice, m\xc4\x83sur\xc4\x83rilor \xc3\xaen radiotehnic\xc4\x83, cibernetic\xc4\x83._NEWLINE_Edmond Nicolau a conferen\xc8\x9biat ca profesor invitat la universit\xc4\x83\xc8\x9bi din Fran\xc8\x9ba, Marea Britanie, Mexic, Germania \xc8\x99i fosta Uniune Sovietic\xc4\x83._NEWLINE_El a fost membru \xc3\xaen Consiliul de conducere al Asocia\xc8\x9biei Interna\xc8\x9bionale de Cibernetic\xc4\x83, al Consiliului Consultant Interna\xc8\x9bional al Fondului de cercet\xc4\x83ri ale sistemelor din Canada, membru de onoare al Societ\xc4\x83\xc8\x9bii Rom\xc3\xa2ne de M\xc4\x83sur\xc4\x83ri, al Academiei Interna\xc8\x9bionale de \xc8\x98tiin\xc8\x9be din San Marino etc. A fost prim-vicepre\xc8\x99edinte al Asocia\xc8\x9biei de prietenie Rom\xc3\xa2nia-Israel. A \xc3\xaendeplinit func\xc8\x9bia de director de studii la Asocia\xc8\x9bia \xc8\x98tiin\xc8\x9bific\xc4\x83 a Inginerilor \xc8\x99i Tehnicienilor din Rom\xc3\xa2nia (ASIT), director la World Organization of Systems and Cybernetics (WOCS), prorector al Universit\xc4\x83\xc8\x9bii Libere din Bucure\xc8\x99ti, director interna\xc8\x9bional la Institutul de Studii \xc3\x8enalte de la Nisa, redactor asociat al revistei \xe2\x80\x9eKibernetes\xe2\x80\x9d \xc8\x99i membru \xc3\xaen colegiile de redac\xc8\x9bie ale unor publica\xc8\x9bii de robotic\xc4\x83 \xc8\x99i cibernetic\xc4\x83._NEWLINE_I-a inspirat autorului \xc8\x99tiin\xc8\x9bifico-fantastic Sorin St\xc4\x83nescu dou\xc4\x83 din nuvelele sale: Frumoasa din planeta adormit\xc4\x83 \xc8\x99i O consulta\xc8\x9bie medical\xc4\x83. _NEWLINE_\xc3\x8en tinere\xc8\x9be, Edmond Nicolau a fost activ \xc3\xaen loja francmasonic\xc4\x83 \xe2\x80\x9eSteaua Dun\xc4\x83rii\xe2\x80\x9d din Bucure\xc8\x99ti, iar la b\xc4\x83tr\xc3\xa2ne\xc8\x9be, \xc3\xaendat\xc4\x83 dup\xc4\x83 c\xc4\x83derea regimului comunist, a participat la re\xc3\xaentemeierea ei la fostul Templu din strada Radu de la Afuma\xc8\x9bi din Bucure\xc8\x99ti (27 decembrie 1989). \xc3\x8en toamna anului 1993 a luat parte la reluarea activit\xc4\x83\xc8\x9bii \xc3\xaen Rom\xc3\xa2nia a Lojei Steaua Dun\xc4\x83rii."